ບັນຫາເສດຖະກິດຫວຽດນາມ ທະວີຄວາມຮ້າຍແຮງຕື່ມ
ຄະແນນຄວາມໜ້າເຊື່ອຖື ຂອງຫວຽດນາມ ຖືກຫຼຸດເປັນເທື່ອທີ 2 ໃນເດືອນນີ້
ບັນຫາທາງດ້ານເສດຖະກິດຂອງຫວຽດນາມໄດ້ເພີ່ມທະວີ ຂຶ້ນຕື່ມ ຫລັງຈາກທີ່ອົງການໃຫ້ຄະແນນຄວາມໜ້າເຊື່ອຖື ຂອງໂລກໄດ້ລົດຄະແນນຄວາມໜ້າເຊື່ອຖືຫຼືເຄຣດິດຂອງ ຫວຽດນາມລົງເປັນເທື່ອທີສອງໃນເດືອນນີ້ ອົງການໃຫ້ຄະແນນ Standard & Poor’s ປະກາດໃນ ວັນພະຫັດມື້ນີ້ວ່າຕົນໄດ້ຫຼຸດອັດຕາຄວາມໜ້າເຊື່ອຖືຂອງ ຫວຽດນາມ ລົງນຶ່ງວັກ ເປັນ BB ລົບຊຶ່ງເຮັດໃຫ້ຫວຽດ ນາມຕົກຢູ່ໃນລະດັບດຽວກັນ ກັບບັງກລາແດັສແລະມົງໂກ ເລຍ ສ່ວນອົງການ Moody’s Investors ກໍໄດ້ເອົາມາດຕະ ການໃນທຳນອງດຽວກັນເມື່ອ 8 ມື້ກ່ອນ ໂດຍອ້າງເຖິງ ຄວາມສ່ຽງກ່ຽວກັບວິກິດການ ໃນການຈ່າຍໜີ້ຂອງ ຫວຽດນາມ ແລະບັນຫາຕ່າງໆທີ່ບໍລິສັດລັດວິສາຫະກິດ ຕໍ່ເຮືອ Vinashin ການຫຼຸດອັດຕາຄວາມໜ້າເຊື່ອຖືລົງນີ້ ເຮັດໃຫ້ເປັນການຍາກ ແລະແພງຂຶ້ນຕື່ມ ສຳລັບ ຫວຽດນາມ ທີ່ຈະໄປກູ້ຢືມເງິນຢູ່ໃນຕ່າງປະເທດ ອົງການ Standard & Poor’s ກ່າວວ່າ ຕົນໄດ້ດຳເນີນການດັ່ງກ່າວຍ້ອນວ່າລະບົບ ທະນາຄານຂອງຫວຽດນາມ ມີຄວາມຫວັ່ນໄຫວງ່າຍ ຕໍ່ບັນຫາກະທົບກະເທືອນ ທາງ ດ້ານການເງິນຫຼືເສດຖະກິດ ອົງການດັ່ງກ່າວເວົ້າຕື່ມວ່າ ສະພາບເສດຖະກິດໃນໄລຍະ ຍາວຂອງຫວຽດນາມ ແມ່ນເປັນໄປໃນທາງລົບຊຶ່ງໝາຍຄວາມວ່າອັດຕາຄວາມໜ້າເຊື່ອ ຖືຂອງຫວຽດນາມ ອາດຈະຖືກຫຼຸດລົງຕື່ມອີກໃນອະນາຄົດ ສ່ວນອົງການ Moody’s ກ່າວໃນສັບປະດາແລ້ວນີ້ວ່າ ບັນຫາຂອງຫວຽດນາມ ແມ່ນ ມີຜົນສືບເນື່ອງມາຈາກຄວາມຂາດຕົກບົກຜ່ອງ ໃນນະໂຍບາຍເສດຖະກິດທີ່ກໍາລັງສົ່ງ ຜົນໃຫ້ມີສະພາບຄວາມບໍ່ທຸ່ນທຽງຂອງເສດຖະກິດມະຫາພາກໃນເວລານີ້